OECD stefnir að því að hefja skattlagningu á alþjóðleg stórfyrirtæki á borð við Facebook og fleiri slík á næsta ári að hluta.
Fjármálaráðuneytið hér á landi tekur þátt í þeirri vinnu og svo gæti farið að hluti af skatttekjum frá erlendum stórfyrirtækjum rynni hingað. Þetta kemur fram í skriflegu svari fjármálaráðuneytisins við fyrirspurn fréttastofu. Þar segir að auk þess verði tryggt að fyrirtækin greiði 15% lágmarksskatt í sínu heimaríki. Í svarinu kemur fram að ekki liggi enn fyrir hvernig skattlagningin verður útfærð og því ekki tímabært að segja til um tekjuáhrif hér á landi né hvernig slíkar reglur yrðu innleiddar í íslenskan skattarétt. Íslenskir auglýsendur greiða háar fjárhæðir fyrir auglýsingar í miðlum á borð við Facebook og Google. Fyrir tveimur árum taldi Hagstofa Íslands að samkvæmt varfærnu mati hefðu íslenskir auglýsendur greitt slíkum miðlum fimm milljarða króna árið 2018 fyrir birtingu auglýsinga, sem var yfir 70% þeirrar upphæðar sem þeir vörðu í birtingu vefauglýsinga.

Stefnt er að því að skattleggja auglýsingatekjur Facebook, Google og fleiri alþjóðlegra fyrirtækja á næsta ári, þvert á landamæri. OECD hefur unnið að þessu og fjármálaráðuneytið tekur þátt í þeirri vinnu.